ธอส.สั่งตรึงดอกเบี้ยบ้าน ช่วยลูกค้า1.5ล้านบัญชี
ธอส.ไม่หวั่นดอกเบี้ยขาขึ้น สั่งคงดอกเบี้ยเงินกู้นานถึงกลางปีหน้า
24 ต.ค. 2560

ธอส.ไม่หวั่นดอกเบี้ยขาขึ้น สั่งคงดอกเบี้ยเงินกู้นานถึงกลางปีหน้า
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ภาพรวมดอกเบี้ยปีหน้ามีโอกาสปรับขึ้นอีก 0.25% ซึ่งต้องจับตาการปรับขึ้นดอกเบี้ยนโยบายของธนาคารกลางสหรัฐ (เฟด) ซึ่งจะกระทบต่อดอกเบี้ยนโยบายของไทย
อย่างไรก็ดี ธอส.ในฐานะสถาบันการเงินเฉพาะกิจของรัฐ ยังยืนยันจะตรึงดอกเบี้ยเงินกู้ในอัตราเท่าเดิมต่อไปได้อย่างน้อย 6-8 เดือน ส่งผลให้ตลอดครึ่งปีแรกของปี 2561 ลูกค้าที่กู้เงินกับ ธอส.จะไม่มีภาระดอกเบี้ยเพิ่มแน่นอน เพื่อช่วยแบ่งเบาภาระลูกค้าเงินกู้ของธนาคารที่มีอยู่ 1.5 ล้านบัญชี
ทั้งนี้ ปัจจุบันดอกเบี้ยลูกค้ารายย่อยชั้นดี หรือเอ็มอาร์อาร์ อยู่ที่ 6.75% ดอกเบี้ยลูกค้ารายใหญ่ชั้นดีประเภทเงินกู้แบบมีระยะเวลา หรือเอ็มแอลอาร์ อยู่ที่ 6.25% ต่อปี ดอกเบี้ยลูกค้ารายย่อยชั้นดี หรือเอ็มโออาร์ อยู่ที่ 7% ส่วนการปล่อยสินเชื่อใหม่ของธนาคารปีนี้ คาดว่าจะทำได้ตามเป้าหมาย 1.78 แสนล้านบาท หลังจากปัจจุบันปล่อยกู้ได้แล้ว 1.26 แสนล้านบาท